CELEX: 
Language: et
Date: 2022-04-07 00:00:00
Title: KOMISJONI DELEGEERITUD MÄÄRUS (EL) / , millega täiendatakse Euroopa Parlamendi ja nõukogu määrust (EÜ) nr 561/2006 seoses ohutute ja turvaliste parkimisalade teenuste ja turvalisuse taset täpsustavate standardite kehtestamise ning nende alade sertifitseerimise korraga

SELETUSKIRI
            
            
               1.DELEGEERITUD ÕIGUSAKTI TAUST
            
            
               Ohutud ja turvalised parkimisalad on juhtide töötingimuste parandamisel asendamatud, et tagada neile turvaline, ohutu ja kvaliteetne puhkus ning minimaalsete teenuste kättesaadavus. Ohutute ja turvaliste parkimisalade väljaarendamine on oluline selleks, et saavutada Euroopa Parlamendi ja nõukogu 15. märtsi 2006. aasta määruse (EÜ) nr 561/2006 (mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85)
                  1
                eesmärgid, milleks on töötingimuste ja liiklusohutuse parandamine.
            
            
               Maanteevedusid tegevad juhid võivad langeda veostega seotud kuritegude ohvriks, eriti kui nad veavad väärtuslikke kaupu. Lisaks kipuvad sisserändajad teatavatel maanteedel raskeveokitesse ebaseaduslikult sisenema just puhkealadel, kui juhid puhkavad. Ohutud ja turvalised parkimisalad on seega asendamatud juhtide kaitsmiseks selliste ohtude eest, aga ka ettevõtjatele, et kaitsta oma veoseid veostega seotud kuritegude eest. 
            
            
               Ohutud ja turvalised parkimisalad on olulised ka maanteevedusid tegevate juhtide heade puhketingimuste tagamiseks. Juhtide turvalisuse tagamine puhkamise ajal on oluline selle kindlustamiseks, et nad puhkaksid stressivabalt ega väsiks liigselt. See peaks suurendama ka liiklusohutust ja ära hoidma väsimusest tingitud õnnetusi.
            
            
               Komisjoni 2019. aasta uuringust veokite ohutute ja turvaliste parkimisalade kohta
                  2
                ilmnes, et veostega seotud kuriteod olid uuringus käsitletud ajavahemikul sagedamad kui kunagi varem ning et umbes 75 % neist juhtumitest leiab aset siis, kui raskeveokid on pargitud ebaturvalistesse parkimiskohtadesse. 
            
            
               Kõnealuses uuringus tunnistati ka seda, et praegu on liidus ohutute ja turvaliste parkimisalade suur puudus: olemas on ainult 7 000 parkimiskohta, samas kui hinnanguliselt on raskeveokite öise parkimise kogunõudlus 400 000 autot öö kohta.
            
            
               Kuna ohutuid ja turvalisi parkimisalasid endiselt napib ning olemasolevate rajatiste turvalisus ning pakutavad teenused on tihtipeale ebapiisavad ja kooskõlastamata, on vaja kehtestada ohutute ja turvaliste parkimisalade standardid ning sertifitseerimise kord. 
            
            
               Kõiki neid elemente arvesse võttes otsustasid kaasseadusandjad anda komisjonile volitused vastu võtta delegeeritud õigusakt ohutute ja turvaliste parkimisalade standardite ning sertifitseerimise korra väljatöötamise kohta. Selleks lisati Euroopa Parlamendi ja nõukogu määrusega (EL) 2020/1054
                  3
                määrusesse (EÜ) nr 561/2006 uus artikkel 8a, mille kohaselt peavad liidu ohutud ja turvalised parkimisalad vastama mitmele nõudele, et neid saaks pidada ohutuks ja turvaliseks, täpsemalt sissetungide avastamise ja ennetamise, valgustuse ja nähtavuse, hädaolukorra kontaktpunktide ja menetluste, soolisi iseärasusi arvestavate sanitaarruumide, toidu ja joogi ostmise võimaluste, sideühenduste ning elektritoite seisukohast. Komisjon peaks seega vastu võtma delegeeritud õigusakti, millega kehtestatakse standardid, milles täpsustatakse kõnealustel aladel osutatavate teenuste ja turvalisuse tase ning nende sertifitseerimise kord.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon arutas delegeeritud määruse eelnõu üle veokitele mõeldud ohutute ja turvaliste parkimisalade komisjoni eksperdirühmaga mitmel koosolekul, mis toimusid aastatel 2020–2021. Sellesse rühma kuuluvad liikmesriikide nimetatud eksperdid ja valdkonna eksperdid, kes valiti hoolikalt välja vastavalt nende eksperditeadmistele selles valdkonnas 20. detsembril 2018. aastal avaldatud kandideerimiskutse
                  4
                alusel. 
            
            
               Käesolevas õigusaktis kirjeldatud standardid ja sertifitseerimiskord tuginevad ka eespool nimetatud komisjoni 2019. aasta uuringule, mille eesmärk on kindlaks määrata ohutute ja turvaliste parkimisalade turvalisuse ja teenuste tasemega seotud nõuded. Kõnealuse uuringu raames konsulteeriti maanteetranspordi- ja logistikasektori peamiste sidusrühmadega. 
            
            
               Komisjon pidas konsultatsioone kooskõlas 13. aprilli 2016. aasta institutsioonidevahelises parema õigusloome kokkuleppes
                  5
                sätestatud põhimõtetega. Euroopa Parlamendi eksperdid kutsuti kõigile eksperdirühma koosolekutele. Lisaks kasutati delegeeritud määruse eelnõu puhul ka tagasiside mehhanismi
                  6
               .  
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Uue delegeeritud määruse struktuur järgib selle õigusakti õiguslikus aluses, nimelt määruse (EÜ) nr 561/2006 artikli 8a lõikes 2 sätestatud nõudeid. See koosneb kahest peamisest lisast, millest esimeses kirjeldatakse teenuste miinimumtaset ja nelja erinevat turvalisustaset, millele ohutud ja turvalised parkimisalad peavad vastama, et neid saaks sellisena sertifitseerida, ning teine, milles sätestatakse nende parkimisalade sertifitseerimise korra eeskirjad. Delegeeritud määrus sisaldab ka läbivaatamisklauslit, mille kohaselt peab komisjon hiljemalt neli aastat pärast õigusakti vastuvõtmist hindama, kas kehtestatud standardeid ja sertifitseerimiskorda tuleks muuta, võttes arvesse praegust tehnoloogia arengut – sealhulgas vajadust tagada alternatiivkütuste parem kättesaadavus – ja selleks, et jätkuvalt parandada veokijuhtide töötingimusi.
            
            
            
               KOMISJONI DELEGEERITUD MÄÄRUS (EL) …/…,
            
            
               7.4.2022,
            
            
               millega täiendatakse Euroopa Parlamendi ja nõukogu määrust (EÜ) nr 561/2006 seoses ohutute ja turvaliste parkimisalade teenuste ja turvalisuse taset täpsustavate standardite kehtestamise ning nende alade sertifitseerimise korraga
            
         
         
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. märtsi 2006. aasta määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85,
                  7
                eriti selle artikli 8a lõiget 2,
            
            
               ning arvestades järgmist:
            
            
               (1)Vastavalt määruse (EÜ) nr 561/2006 artiklile 8 peavad autojuhid kinni pidama ööpäevastest ja iganädalastest puhkeperioodidest. Osa neist puhkeperioodidest veedetakse sageli maanteel, eriti siis, kui juhid tegelevad rahvusvaheliste pikamaavedudega. Seetõttu on äärmiselt oluline, et juhtidel oleks juurdepääs parkimisaladele, kus nad saavad ohutult puhata ning kus oleksid asjakohased võimalused juurdepääsuks neile vajalikele teenustele. 
            
            
               (2)Määruse (EÜ) nr 561/2006 artikli 8a lõikes 1 on esitatud loetelu nõuetest, millele kaupade ja reisijate autoveoga tegelevatele veokijuhtidele juurdepääsetavad parkimisalad peavad vastama, et neid saaks teenuste ja turvalisuse taseme poolest sertifitseerida ohutute ja turvaliste parkimisaladena. 
            
            
               (3)Komisjoni 2019. aasta uuringus veokite ohutute ja turvaliste parkimisalade kohta liidus
                  8
                tunnistati selliste rajatiste märkimisväärset nappust. Komisjon esitas ka mõned ettepanekud, sealhulgas ohutute ja turvaliste parkimisalade standardite ja sertifitseerimise korra kohta. 
            
            
               (4)Kuna liidus on praegu liiga vähe ohutuid ja turvalisi parkimisalasid, tuleks selliste alade arendamist ergutada liidu tasandil, et tagada veokijuhtidele juurdepääs neile kõikjal, kus nad liidu teedel peatuvad. 
            
            
               (5)Ohutute ja turvaliste parkimisalade arengu stimuleerimiseks on vaja välja töötada liidu tasandi ühine raamistik, tagamaks, et sektor saab selget ja ühtlustatud teavet ohutute ja turvaliste parkimisalade kohta kogu liidus. 
            
            
               (6)Selleks et parandada veokijuhtide töötingimusi kooskõlas määrusega (EÜ) nr 561/2006, peaks kõigil ohututel ja turvalistel parkimisaladel olema kättesaadav ühtne teenuste miinimumtase, olenemata nende turvalisuse tasemest. 
            
            
               (7)Pidades silmas veokijuhte mõjutavate veostega seotud kuritegude sagenemist, tuleks veokijuhtide turvalisust suurendada, et nad saaksid stressivabalt puhata ega oleks üleväsinud. Veokijuhtidele ohututel ja turvalistel parkimisaladel heade puhketingimuste tagamine on oluline selleks, et tagada liiklusohutus ja vähendada väsimusest tingitud õnnetuste ohtu.
            
            
               (8)Ohutud ja turvalised parkimisalad on määrava tähtsusega sõidukijuhtide ja veoettevõtjate jaoks, et kaitsta veoseid veostega seotud kuritegude eest. Võttes arvesse ettevõtete ja veetavate kaupade mitmekesisust, võivad veoettevõtjad ja veokijuhid vajada erineva turvalisustasemega parkimisalasid sõltuvalt kaubast, mida nad veavad. Seetõttu tuleks liidu standardite puhul arvesse võtta eri liiki ettevõtteid ja parkimisalad peaksid tagama erinevaid minimaalseid turvalisustasemeid. 
            
            
               (9)Parkimisalade turvalisuse saavutamiseks tuleks tagada, et parkimisala ümbruses, parkimisalal ning sisse- ja väljapääsudes kasutatakse asjakohaseid turvaseadmeid ja -menetlusi. Samuti tuleks kehtestada personalieeskirjad, et tagada riskiennetusmeetmete vastuvõtmine ning leevendada aset leidnud intsidentide tagajärgi. 
            
            
               (10)Selleks et tagada läbipaistvus ning kindlus ohutute ja turvaliste parkimisalade kasutajatele, peaks parkimisalasid sertifitseerima sõltumatu sertifitseerimisasutus kooskõlas liidu tasandil kindlaks määratud menetlustega. Ohutute ja turvaliste parkimisalade auditite, kordusauditite ja etteteatamata auditite sertifitseerimismenetlused tuleks selgelt kindlaks määrata, tagamaks, et parkimisala käitajad teaksid, kuidas taotleda sertifitseerimist või taassertifitseerimist. Samuti tuleks tagada asjakohaste menetluste rakendamine, kui leitakse, et ohutu ja turvaline parkimisala ei vasta enam teenuste või turvalisuse tasemele, mille kohaselt see on sertifitseeritud. 
            
            
               (11)Ohutute ja turvaliste parkimisalade kasutajatele peaksid olema nõuetele mittevastavusest teatamiseks kättesaadavad kaebuste esitamise mehhanismid. 
            
            
               (12)Sertifitseerimisasutustel peaks olema võimalik välja anda ettevõtjatele sertifikaate ja ka edastada seda teavet komisjonile, et vastaval ametlikul veebisaidil esitatud ohutute ja turvaliste parkimisalade loetelu oleks ajakohane. 
            
            
               (13)Selleks et arvesse võtta digitehnoloogia kiiret arengut ja pidevalt parandada sõidukijuhtide töötingimusi, peaks komisjon hindama harmoneeritud standardite ja sertifitseerimismenetluste läbivaatamise asjakohasust hiljemalt neli aastat pärast käesoleva õigusakti vastuvõtmist, 
            
            
               ON VASTU VÕTNUD KÄESOLEVA MÄÄRUSE:
            
            
            
               Artikkel 1
            
         
         
            
               Turvalisuse ja teenuste tase
            
            
               Selleks et parkimisala saaks sertifitseerida määruse (EÜ) nr 561/2006 artikli 8a lõikes 1 osutatud ohutuks ja turvaliseks parkimisalaks, peab see vastama järgmistele standarditele: 
            
            
               (a)kõik käesoleva määruse I lisa A jaos sätestatud teenuste miinimumtaset käsitlevad standardid; 
            
            
               (b)kõik käesoleva määruse I lisa B jaos sätestatud ühe turvalisustaseme standardid. 
            
            
            
               Artikkel 2
            
            
               Sertifitseerimiskord
            
            
               Määruse (EÜ) nr 561/2006 artikli 8a lõikes 1 osutatud parkimisalade ohutute ja turvaliste parkimisaladena sertifitseerimine peab toimuma vastavalt käesoleva määruse II lisas sätestatud standarditele ja menetlustele. 
            
            
               Artikkel 3
            
            
               Läbivaatamisklausel 
            
            
               Komisjon peab hiljemalt 7. aprillil 2026 hindama, kas I ja II lisas esitatud standardeid ja sertifitseerimiskorda tuleks muuta, võttes arvesse praegust tehnoloogia arengut, ja selleks, et jätkuvalt parandada veokijuhtide töötingimusi.
            
            
            
               Artikkel 4
            
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 7.4.2022
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 102, 11.4.2006, lk 1.
               
               
                  
                     (2)
                  
                        Euroopa Komisjoni 2019. aasta uuring veokite ohutute ja turvaliste parkimisalade kohta. Kättesaadav aadressil 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
               
                  
                     (3)
                  
                        Euroopa Parlamendi ja nõukogu 15. juuli 2020. aasta määrus (EL) 2020/1054, millega muudetakse määrust (EÜ) nr 561/2006 maksimaalse ööpäevase ja iganädalase sõiduaja, minimaalsete vaheaegade ning ööpäevaste ja iganädalaste puhkeperioodide miinimumnõuete osas ning määrust (EL) nr 165/2014 sõidumeerikute abil positsioneerimise osas (ELT L 249, 31.7.2020, lk 1).
               
               
                  
                     (4)
                  
                        Kandideerimiskutse veokite ohutute ja turvaliste parkimisalade eksperdirühma liikmete valimiseks.
               
               
                  
                     (5)
                  
                        
                  ELT L 123, 12.5.2016, lk 1
                  .
               
               
                  
                     (6)
                  
                        Vt 
                  https://ec.europa.eu/info/law/better-regulation/have-your-say_et
                  . 
               
               
                  
                     (7)
                  
                        ELT L 102, 11.4.2006, lk 1.
               
               
                  
                     (8)
                  
                        Komisjoni uuring veokite ohutute ja turvaliste parkimisalade kohta (2019). Kättesaadav aadressil 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                   
               
            
      
    ---documentbreak--- 
      
         
         
            
               I LISA
            
            
               Liidu standardid, milles täpsustatakse ohutute ja turvaliste parkimisalade teenuste ja turvalisuse tase
            
            
            
               A.Teenuste miinimumtase
            
            
            
               Liidu standardite kohaselt sertifitseeritud ohutud ja turvalised parkimisalad peavad vastama tabelis 1 kirjeldatud teenuste miinimumtasemele. 
            
            
               Tabel 1
            
            
                     
                        Soolisi iseärasusi arvestavad sanitaarruumid
                     
                  
                  
                     
                        – On olemas eraldi ja töökorras tualetid ja dušid mees- ja naissoost kasutajatele. Dušist peab tulema sooja vett. 
                     
                     
                        – On olemas töökorras veekraanid, kust tuleb sooja vett. Käteseep on tasuta. 
                     
                     
                        – On olemas prügikastid ja neid tühjendatakse korrapäraselt. 
                     
                     
                        – Tualettruume, dušše ja kraanikausse puhastatakse ja kontrollitakse iga päev korrapäraste ajavahemike järel. Koristamise ajakava on nähtaval.
                     
                  
               
                     
                        Toidu ja jookide ostmise ja tarbimise võimalused
                     
                  
                  
                     
                        – Suupisteid ja jooke on võimalik osta ööpäevaringselt ja seitse päeva nädalas. 
                     
                     
                        – On olemas veokijuhtidele ettenähtud söögilauad.
                     
                  
               
                     
                        Sideühendus
                     
                     
                  
                  
                     
                        – On olemas tasuta internetiühendus. 
                     
                     
                  
               
                     
                        Elekter
                     
                  
                  
                     
                        – On olemas veokijuhtidele kasutamiseks mõeldud pistikupesad. 
                     
                     
                        – 31. detsembriks 2026 on kohapeal olemas külmikveokitele kasutamiseks mõeldud elektrivõrguühendused. 
                     
                  
               
                     
                        Hädaolukorra kontaktpunktid ja menetlused
                     
                  
                  
                     
                        – Parkimisalal ohutu liikluse tagamiseks peavad üleval olema selged sildid. 
                     
                     
                        – Hädaolukorra kontaktid on parkimisalal esitatud vähemalt ametlikus riigikeeles ja inglise keeles. Lisaks nendele peavad olemas olema kergesti mõistetavad piktogrammid.
                     
                  
               
            
               B.Turvalisuse tasemed
            
            
            
               1. Liidu standardite kohaselt sertifitseeritud ohutud ja turvalised parkimisalad peavad vastavama ühele tabelis 2–5 kirjeldatud turvalisustasemetest. 
            
            
               2. Ohututel ja turvalistel parkimisaladel peab olema tagatud, et iga turvalisustaseme juures loetletud seadmed ja menetlused on täielikult toimivad.  
            
            
               3. Käesolevas määruses sätestatud standardid ei piira selliste siseriiklike õigusaktide kohaldamist, mis on seotud ülesannetega, mida peavad täitma litsentseeritud ja koolitatud asutusesisesed või -välised turvatöötajad. Kui see on nõutud siseriiklike õigusaktidega, peavad kõik turvatöötajad olema saanud ka piisava väljaõppe.
            
            
               4. Videovalvesüsteemi abil kogutud andmete säilitamise tähtajad ei piira selle valdkonna siseriiklike või liidu õigusaktide kohaldamist. Neid kohaldatakse kõigi nende standardite kohaste kohustuslike ja vabatahtlike nõuete suhtes.
            
            
               5. Eri turvalisustasemete juures märgitud valgustusväärtused (luksides) on keskmised väärtused.
            
            
               6. Ilma et see piiraks täiendavaid koolitusnõudeid kehtestavate siseriiklike õigusaktide kohaldamist, tagavad ohutute ja turvaliste parkimisalade käitajad, et ohututel ja turvalistel parkimisaladel tegutsevad kohapealsed ja kaugtöötajad ning parkimishaldur osaleksid ohutuid ja turvalisi parkimisalasid käsitlevate liidu standardite alasel koolitusel. Uued töötajad läbivad selle koolituse kuue kuu jooksul pärast tööle asumist. Koolitus hõlmab järgmisi teemasid:  
            
            
               -töötajate koolitamine ja järelevalve;
            
            
               -vahejuhtumite lahendamine;
            
         
         
            
               -järelevalve ja seire;
            
            
               -tehnoloogia.
            
            
               6. Ohututel ja turvalistel parkimisaladel peab olema nähtaval kohal kasutajatele teave selle kohta, kuidas esitada kaebus asjaomasele sertifitseerimisasutusele. 
            
            
            
               a.Pronkstase
            
            
            
               Tabel 2
            
            
                     
                        PRONKSTASE
                     
                  
               
                     
                        Perimeeter
                     
                  
                  
                     
                        – Ohutu ja turvalise parkimisala perimeeter on kaitstud nähtava piirdega. Nähtav piire paikneb maapinnal, et markeerida ohutu ja turvalise parkimisala perimeeter ning see, et parkimisalal on lubatud ainult kaubaveokid ja loaga sõidukid. 
                     
                     
                        – Ohutu ja turvalise parkimisala perimeeter on valgustatud tugevusega 15 luksi. 
                     
                     
                        – Hea nähtavuse tagamiseks on ohutut ja turvalist parkimisala ümbritsev taimkate pügatud. 
                     
                  
               
                     
                        Parkimisala
                     
                  
                  
                     
                        – Asjakohaste siltidega on näidatud, et parkimisalal on lubatud ainult kaubaveokid ja loaga sõidukid. 
                     
                     
                        – Füüsilist või kaugseiret tehakse vähemalt üks kord 24 tunni jooksul. 
                     
                     
                        – Hea nähtavuse tagamiseks on parkimisala taimkate pügatud. 
                     
                     
                        – Parkimisala kõik olemasolevad sõidu- ja kõnniteed on valgustatud tugevusega 15 luksi. 
                     
                  
               
                     
                        Sisse-/väljapääs
                     
                  
                  
                     
                        – Ohutu ja turvalise parkimisala sisse- ja väljapääsud on valgustatud tugevusega 25 luksi.
                     
                     
                        – Ohutu ja turvalise parkimisala kõikidesse sisse- ja väljapääsudesse on paigaldatud videovalvesüsteem, mis edastab kvaliteetset pilti. 
                     
                     
                        – Videovalvesüsteemil on vähemalt pidev digitaalne salvestus (5 kaadrit sekundis) või liikumisanduri ning eel- ja järelsalvestusega ning tõelise päevase ja öise HD-eraldusvõimega 720-pikslised kaamerad. 
                     
                     
                        – Ohutu ja turvalise parkimisala käitaja peab tegema kord nädalas videovalvesüsteemi rutiinse kontrolli, mille andmeid säilitatakse ühe nädala jooksul. Ohutu ja turvalise parkimisala käitaja kontrollib videovalvesüsteemi toimimist vähemalt iga 48 tunni järel. 
                     
                     
                        – Videovalvesüsteemi salvestisi säilitatakse 30 päeva, välja arvatud juhul, kui kohaldatavate siseriiklike või liidu õigusaktidega on ette nähtud lühem säilitamisaeg. Sellisel juhul kohaldatakse pikimat seadusega lubatud säilitamisaega. 
                     
                     
                        – Ohutu ja turvalise parkimisala videovalvesüsteemil on garantii, kehtiv teenusleping või on tõendatud parkimisala enda hooldusvõimekus. Ohutu ja turvalise parkimisala videovalvesüsteeme käitavad alati kvalifitseeritud tehnikud. 
                     
                  
               
                     
                        Personaliga seotud menetlused
                     
                  
                  
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, kehtestatakse turvaplaan, mis hõlmab kõiki aspekte alates riskiennetusest ja -maandusest kuni reageerimiseni koostöös õiguskaitseasutustega. 
                     
                     
                        – Ohutule ja turvalisele parkimisalale määratakse isik, kes vastutab personaliga seotud menetluste eest vahejuhtumite korral. Ohutu ja turvalise parkimisala töötajatel peab alati olema juurdepääs kohalike õiguskaitseasutuste täielikule loetelule. 
                     
                     
                        – On kehtestatud menetlus sõidukite ohutul ja turvalisel parkimisalal loata parkimisega tegelemiseks. Kõnealune menetlus on ohutul ja turvalisel parkimisalal selgelt nähtaval.  
                     
                     
                        – Vahejuhtumitest ja kuritegudest personalile ja politseile teatamist hõlbustatakse selge korra esitamisega ohutul ja turvalisel parkimisalal. 
                     
                  
               
            
               b.Hõbetase
            
            
            
               Tabel 3
            
            
                     
                        HÕBETASE
                     
                  
               
                     
                        Perimeeter
                     
                  
                  
                     
                        – Ohutu ja turvalise parkimisala perimeeter on kaitstud vähemalt füüsilise tõkkega, millega takistatakse läbipääsu ning võimaldatakse ohutule ja turvalisele parkimisalade siseneda ja sealt väljuda ainult kindlaksmääratud sisse- ja väljapääsude kaudu. – Ohutu ja turvalise parkimisala perimeeter on kaitstud pideva videovalve ja -salvestusega ning nähtava piirdega. 
                     
                     
                        – Videovalvesüsteemil on vähemalt pidev digitaalne salvestus (5 kaadrit sekundis) või liikumisanduri ning eel- ja järelsalvestusega ning tõelise päevase ja öise HD-eraldusvõimega 720-pikslised kaamerad. 
                     
                     
                        – Ohutu ja turvalise parkimisala käitaja peab tegema iga 72 tunni järel videovalvesüsteemi rutiinse kontrolli, mille andmeid säilitatakse ühe nädala jooksul. 
                     
                     
                        – Ohutu ja turvalise parkimisala käitaja kontrollib videovalvesüsteemi toimimist vähemalt iga 48 tunni järel. 
                     
                     
                        – Videovalvesüsteemi salvestisi säilitatakse 30 päeva, välja arvatud juhul, kui kohaldatavate siseriiklike või liidu õigusaktidega on ette nähtud lühem säilitamisaeg. Sellisel juhul kohaldatakse pikimat seadusega lubatud säilitamisaega. 
                     
                     
                        – Ohutu ja turvalise parkimisala videovalvesüsteemil on garantii, kehtiv teenustaseme kokkulepe või on tõendatud parkimisala enda hooldusvõimekus. Ohutu ja turvalise parkimisala videovalvesüsteeme käitavad alati kvalifitseeritud tehnikud.
                     
                     
                        – Ohutu ja turvalise parkimisala perimeeter on valgustatud tugevusega 20 luksi. 
                     
                     
                        – Hea nähtavuse tagamiseks on ohutut ja turvalist parkimisala ümbritsev taimkate pügatud. 
                     
                  
               
                     
                        Parkimisala
                     
                  
                  
                     
                        – Asjakohaste siltidega on näidatud, et parkimisalal on lubatud ainult kaubaveokid ja loaga sõidukid. 
                     
                     
                        – Füüsilist või kaugseiret tehakse vähemalt kaks korda 24 tunni jooksul ning vähemalt üks kord päeval ja üks kord öösel.  
                     
                     
                        – Parkimisala kõik olemasolevad sõidu- ja kõnniteed on valgustatud tugevusega 15 luksi. 
                     
                     
                        – Hea nähtavuse tagamiseks on parkimisala taimkate pügatud. 
                     
                  
               
                     
                        Sisse-/väljapääs
                     
                  
                  
                     
                        – Ohutu ja turvalise parkimisala sisse- ja väljapääs on valgustatud tugevusega 25 luksi ning suletud tõkkepuudega. Need tõkkepuud on varustatud kõneside- ja piletisüsteemiga. 
                     
                     
                        – Ohutu ja turvalise parkimisala kõikidesse sisse- ja väljapääsudesse on paigaldatud videovalvesüsteem, mis edastab kvaliteetset pilti. Käesoleva turvataseme punkti „perimeeter“ kohaseid nõudeid videovalvesüsteemile kohaldatakse ka sisse- ja väljapääsude videovalvesüsteemide suhtes.  
                     
                  
               
                     
                        Personaliga seotud menetlused
                     
                  
                  
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, koostatakse turvaplaan, et uurida konkreetseid riske ohutu ja turvalise parkimisala puhul, mis tulenevad sellistest teguritest nagu parkimisala asukoht, kasutajad, liiklusohutus, kuritegevuse määr ja üldised turvakaalutlused. 
                     
                     
                        – Ohutule ja turvalisele parkimisalale määratakse isik, kes vastutab personaliga seotud menetluste eest vahejuhtumite korral. Ohutu ja turvalise parkimisala töötajatel peab alati olema juurdepääs kohalike õiguskaitseasutuste täielikule loetelule. 
                     
                     
                        – On kehtestatud menetlus sõidukite ohutul ja turvalisel parkimisalal loata parkimisega tegelemiseks. Kõnealune menetlus on ohutul ja turvalisel parkimisalal selgelt nähtaval.  
                     
                     
                        – Vahejuhtumitest ja kuritegudest personalile ja politseile teatamist hõlbustatakse selge korra esitamisega ohutul ja turvalisel parkimisalal. 
                     
                     
                        – Abi on kasutajatele kättesaadav ööpäevaringselt. 
                     
                  
               
            
               c.Kuldtase
            
            
            
               Tabel 4
            
            
            
                     
                        KULDTASE
                     
                  
               
                     
                        Perimeeter
                     
                  
                  
                     
                        – Ohutu ja turvalise parkimisala perimeeter on kaitstud vähemalt 1,8 meetri kõrguse füüsilise tõkkega. Tõkke ja parkimisala vahel on ühemeetrine ohutustsoon. 
                     
                     
                        – On kehtestatud meetmed, millega välditakse tõkke tahtmatut kahjustamist. 
                     
                     
                        – Ohutu ja turvalise parkimisala perimeeter on valgustatud tugevusega 25 luksi. 
                     
                     
                        – Kogu ohutu ja turvalise parkimisala perimeetrit tuleb valvata pideva videovalve abil nii, et ei oleks pimealasid. 
                     
                     
                        – Videovalvesüsteemil on vähemalt pidev salvestus (5 kaadrit sekundis) või liikumisanduri ning eel- ja järelsalvestusega ning tõelise päevase ja öise HD-eraldusvõimega 720-pikslised kaamerad. 
                     
                     
                        – Ohutu ja turvalise parkimisala käitaja peab tegema iga 48 tunni järel videovalvesüsteemi rutiinse kontrolli, mille andmeid säilitatakse ühe nädala jooksul. 
                     
                     
                        – Ohutu ja turvalise parkimisala käitaja kontrollib videovalvesüsteemi toimimist vähemalt iga 24 tunni järel. 
                     
                     
                        – Videovalvesüsteemi salvestisi säilitatakse 30 päeva, välja arvatud juhul, kui kohaldatavate siseriiklike või liidu õigusaktidega on ette nähtud lühem säilitamisaeg. Sellisel juhul kohaldatakse pikimat võimalikku seadusega lubatud säilitamisaega.  
                     
                     
                        – Ohutu ja turvalise parkimisala videovalvesüsteemil on garantii, kehtiv teenusleping, mille kohaselt kvalifitseeritud eriorganisatsioon hooldab süsteemi vähemalt üks kord aastas, või on tõendatud parkimisala enda hooldusvõimekus. Ohutu ja turvalise parkimisala videovalvesüsteeme käitavad alati kvalifitseeritud tehnikud.
                     
                     
                        – Videovalve- ja juurdepääsusündmused sünkroniseeritakse ühise tarkvara abil. 
                     
                     
                        – Ühenduse katkestuse korral salvestatakse kõik videovalve- ja juurdepääsusündmused lokaalselt ja laaditakse need pärast ühenduse taastamist üles kesksesse salvestusseadmesse.
                     
                     
                        – Hea nähtavuse tagamiseks on ohutut ja turvalist parkimisala ümbritsev taimkate pügatud. 
                     
                  
               
                     
                        Parkimisala
                     
                  
                  
                     
                        – Asjakohaste siltidega on näidatud, et parkimisalal on lubatud ainult kaubaveokid ja loaga sõidukid. 
                     
                     
                        – Füüsilist või kaugseiret tehakse vähemalt kaks korda 24 tunni jooksul ning vähemalt üks kord päeval ja üks kord öösel.  
                     
                     
                        – Parkimisala sõidu- ja kõnniteed on märgistatud ja valgustatud tugevusega 15 luksi. 
                     
                     
                        – Hea nähtavuse tagamiseks on parkimisala taimkate pügatud. 
                     
                  
               
                     
                        Sisse-/väljapääs
                     
                  
                  
                     
                        – Ohutu ja turvalise parkimisala sisse- ja väljapääs on valgustatud tugevusega 25 luksi ning suletud tõkkepuudega, mis on kaitstud nende alt või ülalt läbimise eest ja varustatud valgusfooriga. 
                     
                     
                        – Ohutu ja turvalise parkimisala kõikidesse sisse- ja väljapääsudesse on paigaldatud videovalvesüsteem, mis edastab kvaliteetset pilti. Sisse- ja väljapääsud on varustatud numbrimärgi tuvastamise tehnoloogiaga. Sõidukite sisenemise ja väljumiseandmed salvestatakse kooskõlas kohaldatavate siseriiklike või liidu õigusaktidega. 
                     
                     
                        – Ohutu ja turvalise parkimisala sisse- ja väljapääsud on kaitstud sissetungide ennetamise ja avastamise mehhanismidega, näiteks jalakäijate pöördväravatega, mille kõrgus on vähemalt 1,8 meetrit. Kui parkimisalalt on võimalik minna otse tualettruumidesse, restoranidesse ja kauplustesse, on nende juurdepääsupunktid varustatud kolmeharuliste pöördväravatega. 
                     
                  
               
                     
                        Personaliga seotud menetlused
                     
                  
                  
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, koostatakse turvaplaan, et uurida konkreetseid riske ohutu ja turvalise parkimisala puhul, mis tulenevad sellistest teguritest nagu parkimisala asukoht, kliendid, liiklusohutus, kuritegevuse määr ja üldised turvakaalutlused. 
                     
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, on kehtestatud talitluspidevuse kava. See sisaldab üksikasjalikke meetmeid selle kohta, kuidas reageerida häirivatele intsidentidele ja jätkata nende ajal kriitilise tähtsusega teenuste osutamist. Ohutu ja turvalise parkimisala käitaja suudab kõnealuste meetmete rakendamist tõendada. 
                     
                     
                        – On kehtestatud menetlus sõidukite ohutul ja turvalisel parkimisalal loata parkimisega tegelemiseks. Kõnealune menetlus on ohutul ja turvalisel parkimisalal selgelt nähtaval.  
                     
                     
                        – Abi on kasutajatele kättesaadav ööpäevaringselt. 
                     
                     
                        – Vahejuhtumitest ja kuritegudest personalile ja politseile teatamist hõlbustatakse selge korra esitamisega ohutul ja turvalisel parkimisalal. 
                     
                     
                        – On määratud isik, kes vastutab personaliga seotud menetluste eest. 
                     
                     
                        – Parkimisala haldussüsteem valmistatakse ette DATEX II andmeedastuseks. 
                     
                  
               
         
         
            
               d.Plaatinatase
            
            
            
               Tabel 5
            
            
                     
                        PLAATINATASE
                     
                  
               
                     
                        Perimeeter
                     
                  
                  
                     
                        – Ohutu ja turvalise parkimisala perimeeter on kaitstud vähemalt 1,8 meetri kõrguse katkematu tõkkega, mis on kaitstud sellest üle ronimise eest. Tõkke ja parkimisala vahel on ühemeetrine ohutustsoon. 
                     
                     
                        – On kehtestatud meetmed, millega välditakse tõkke tahtlikku ja tahtmatut kahjustamist. 
                     
                     
                        – Ohutu ja turvalise parkimisala perimeeter on valgustatud tugevusega 25 luksi. 
                     
                     
                        – Kogu ohutu ja turvalise parkimisala perimeetrit tuleb valvata pideva videovalve abil nii, et ei oleks pimealasid. 
                     
                     
                        – Videovalvesüsteemil on vähemalt pidev digitaalne salvestus (5 kaadrit sekundis) või liikumisanduri ning eel- ja järelsalvestusega ning tõelise päevase ja öise HD-eraldusvõimega 720-pikslised kaamerad. 
                     
                     
                        – Ohutu ja turvalise parkimisala käitaja peab tegema iga 48 tunni järel videovalvesüsteemi rutiinse kontrolli, mille andmeid säilitatakse ühe nädala jooksul. 
                     
                     
                        – Ohutu ja turvalise parkimisala käitaja kontrollib videovalvesüsteemi toimimist vähemalt iga 24 tunni järel.
                     
                     
                        – Videovalvesüsteemi salvestisi säilitatakse 30 päeva, välja arvatud juhul, kui kohaldatavate siseriiklike või liidu õigusaktidega on ette nähtud lühem säilitamisaeg. Sellisel juhul kohaldatakse pikimat võimalikku seadusega lubatud säilitamisaega. 
                     
                     
                        – Ohutu ja turvalise parkimisala videovalvesüsteemil on garantii, kehtiv teenusleping, mille kohaselt kvalifitseeritud eriorganisatsioon hooldab süsteemi vähemalt kaks korda aastas, või on tõendatud parkimisala enda hooldusvõimekus. Ohutu ja turvalise parkimisala videovalvesüsteeme käitavad alati kvalifitseeritud tehnikud.
                     
                     
                        – Videovalve- ja juurdepääsusündmused sünkroniseeritakse ühise tarkvara abil. 
                     
                     
                        – Parkimisala videovalve turvasündmuste läbivaatamiseks kasutavad turvatöötajad veebikliente. Ühenduse katkestuse korral salvestatakse kõik videovalve- ja juurdepääsusündmused lokaalselt ja laaditakse need pärast ühenduse taastamist üles kesksesse salvestusseadmesse. 
                     
                     
                        – Videovalve edastatavat pilti jälgib ööpäevaringselt väline seire- ja häirekeskus, välja arvatud juhul, kui kohapeal on turvatöötajad. 
                     
                     
                        – Videovalvesüsteem edastab häire nii sissetungi kui ka üle tõkete ronimise korral ning annab heli- või valgusalarmi nii parkimisalal kui ka seire- ja häirekeskustes.
                     
                     
                        – Hea nähtavuse tagamiseks on ohutut ja turvalist parkimisala ümbritsev taimkate pügatud. 
                     
                  
               
                     
                        Parkimisala
                     
                  
                  
                     
                        – Asjakohaste siltidega on näidatud, et parkimisalal on lubatud ainult kaubaveokid ja loaga sõidukid. 
                     
                     
                        – Parkimisala sõidu- ja kõnniteed on märgistatud ja valgustatud tugevusega 15 luksi. 
                     
                     
                        – Hea nähtavuse tagamiseks on parkimisala taimkate pügatud. 
                     
                     
                        – Parkimisala on ööpäevaringselt mehitatud või videovalvega.
                     
                     
                        – Käesoleva turvataseme punkti „perimeeter“ kohaseid nõudeid videovalvesüsteemile kohaldatakse ka parkimisala videovalvesüsteemide suhtes.  
                     
                  
               
                     
                        Sisse-/väljapääs
                     
                  
                  
                     
                        – Ohutu ja turvalise parkimisala sisse- ja väljapääs on valgustatud tugevusega 25 luksi ning suletud väravatega, mis on kaitstud nende alt või ülalt läbimise eest, või tõkkepuudega, mis on kaitstud nende alt või ülalt läbimise eest ning mida täiendavad liiklustõkked.
                     
                     
                        – Ohutu ja turvalise parkimisala kõikidesse sisse- ja väljapääsudesse on paigaldatud videovalvesüsteem, mis edastab kvaliteetset pilti. Sisse- ja väljapääse, sealhulgas jalakäijate sisse- ja väljapääse jälgitakse reaalajas. 
                     
                     
                        – Käesoleva turvataseme punkti „perimeeter“ kohaseid nõudeid videovalvesüsteemile kohaldatakse ka sisse- ja väljapääsude videovalvesüsteemide suhtes. 
                     
                     
                        – Ohutu ja turvalise parkimisala sisse- ja väljapääsud on kaitstud sissetungide ennetamise ja avastamise mehhanismidega, näiteks jalakäijate pöördväravatega, mille kõrgus on vähemalt 1,8 meetrit. Kui parkimisalalt on võimalik minna otse tualettruumidesse, restoranidesse ja kauplustesse, on nende juurdepääsupunktid varustatud kolmeharuliste pöördväravatega. 
                     
                     
                         – Ohutu ja turvalise parkimisala sisse- ja väljapääsud on varustatud numbrimärgi tuvastamise tehnoloogiaga. Turvatöötajad kontrollivad ohutult ja turvaliselt parkimisalalt lahkuva sõiduki registreerimismärgi vastavust sisenemise ja väljumise kontrollisüsteemi identifikaatorile (nt piletid, RFID-lugejad või QR-koodid). Ohutule ja turvalisele parkimisalale sisenevaid ja sealt väljuvaid sõidukeid käsitlevad andmed salvestatakse kooskõlas kohaldatavate siseriiklike või liidu õigusaktidega. 
                     
                     
                        – Ohutu ja turvalise parkimisala sisse- ja väljapääsud on kaitstud kaheastmelise kontrollisüsteemiga, mis hõlmab registreerimismärgi kontrolli ning ohutu ja turvalise parkimisala poolt valitud täiendavat asjakohast kontrollimeetodit, mis võimaldab tuvastada ja kontrollida juhte, neid saatvaid isikuid ja muid parkimisalale sisenevaid volitatud isikuid. 
                     
                     
                        – Väravamaja on vastupidav välisele rünnakule, sealhulgas on võimalik sulgeda selle uksi.
                     
                  
               
                     
                        Personaliga seotud menetlused
                     
                  
                  
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, koostatakse turvaplaan, et uurida konkreetseid riske ohutu ja turvalise parkimisala puhul, mis tulenevad sellistest teguritest nagu parkimisala asukoht, kliendid, liiklusohutus, kuritegevuse määr ja üldised turvakaalutlused. 
                     
                     
                        – Tuginedes iga-aastasele riskihindamisele ja ilma et see piiraks lisanõudeid kehtestavate siseriiklike õigusaktide kohaldamist, on kehtestatud talitluspidevuse kava. See sisaldab üksikasjalikke meetmeid selle kohta, kuidas reageerida häirivatele intsidentidele ja jätkata nende ajal kriitilise tähtsusega teenuste osutamist. Ohutu ja turvalise parkimisala käitaja suudab kõnealuste meetmete rakendamist tõendada. 
                     
                     
                        – On kehtestatud menetlus sõidukite ohutul ja turvalisel parkimisalal loata parkimisega tegelemiseks. Kõnealune menetlus on ohutul ja turvalisel parkimisalal selgelt nähtaval.  
                     
                     
                        – Abi on kasutajatele kättesaadav ööpäevaringselt. 
                     
                     
                        – Vahejuhtumitest ja kuritegudest turvatöötajatele ja politseile teatamist hõlbustatakse selge korra esitamisega ohutul ja turvalisel parkimisalal. 
                     
                     
                        – On määratud isik, kes vastutab personaliga seotud menetluste eest. 
                     
                     
                        – Kasutatakse tehnilist kasutusjuhendit. 
                     
                     
                        – Kehtestatakse häirele reageerimise kord. 
                     
                     
                        – Parkimisala haldussüsteem valmistatakse ette DATEX II andmeedastuseks. 
                     
                     
                        – On olemas turvaline eelbroneerimisvõimalus telefoni, kontaktvormi, e-posti, rakenduste või broneerimisplatvormide kaudu. Kui eelbroneerimist pakutakse rakenduste või sarnaste broneerimissüsteemide kaudu, peab andmeedastus toimuma reaalajas. 
                     
                  
               
               II LISA
            
            
               Sertifitseerimisstandardid ja -kord
            
            
            
               A.Sertifitseerimisasutused ja audiitorite koolitamine 
            
            
            
               1.Määruse (EÜ) nr 561/2006 artikli 8a lõikes 1 osutatud ohutute ja turvaliste parkimisalade sertifitseerimise õigus on ainult sertifitseerimisasutustel ja audiitoritel, kes vastavad käesolevas lisas sätestatud nõuetele. 
            
            
            
               2.Sertifitseerimisasutustel, mille audiitorid teevad auditeid ohutute ja turvaliste parkimisalade sertifitseerimise eesmärgil vastavalt I lisas sätestatud standarditele, on standardi ISO 17021 kohane kontserni akrediteering. 
            
            
            
               3.Audiitoreil, kes teevad sertifitseerimisauditeid ohutute ja turvaliste parkimisalade sertifitseerimise eesmärgil vastavalt I lisas sätestatud standarditele, on sertifitseerimisasutusega lepinguline suhe. 
            
            
            
               4.Kooskõlas standardiga ISO 17021 tagavad sertifitseerimisasutused, et audiitoritel, kes teevad auditeid ohutute ja turvaliste parkimisalade sertifitseerimise eesmärgil, oleks nõuetekohane koolitus. 
            
            
            
               5.Sertifitseerimisasutuste audiitorid on edukalt läbinud teoreetilist ja praktilist osa hõlmava audiitorite koolituse I lisas sätestatud standardite viimase versiooni kohta. 
            
            
            
               6.Sertifitseerimisasutuste audiitoritel on hea inglise keele ja selle liikmesriigi kohaliku keele oskus, kus nad auditeerivad. 
            
         
         
            
            
               7.Sertifitseerimisasutused, kes soovivad ohutuid ja turvalisi parkimisalasid sertifitseerida, edastavad komisjonile dokumendid, mis tõendavad nende vastavust kõigile käesolevas jaos sätestatud nõuetele. Kui sertifitseerimisasutus vastab kõigile käesolevas jaos sätestatud kriteeriumidele, lisatakse selle sertifitseerimisasutuse nimi ja kontaktandmed määruse (EÜ) nr 561/2006 artikli 8a lõikes 1 osutatud ametlikule veebisaidile. 
            
            
            
               B.Sertifitseerimisauditite, etteteatamata auditite ning ohutu ja turvalise parkimisala sertifikaadi kehtetuks tunnistamise kord 
            
            
            
               1.Ohutute ja turvaliste parkimisalade sertifitseerimisauditid toimuvad füüsiliselt. Parkimisalade käitajad, kes soovivad oma parkimisala sertifitseerida vastavalt I lisas sätestatud liidu standarditele, esitavad sertifitseerimisasutusele taotluse teha nende tegevuskohas sertifitseerimisaudit. 
            
            
            
               2.Kolm kuud enne sertifikaadi kehtivusaja lõppu taotlevad sertifitseerimist uuendada soovivad ohutute ja turvaliste parkimisalade käitajad enda valitud sertifitseerimisasutuselt kordusauditit. Korraldatakse taassertifitseerimisaudit ja selle tulemused tehakse parkimisala käitajale teatavaks enne kehtiva sertifikaadi kehtivusaja lõppu. 
            
            
            
               3.Kui erakorraliste asjaolude tõttu, mida sertifitseerimisasutusel ega ohutu ja turvalise parkimisala käitajal ei olnud võimalik ette näha, ei saa sertifitseerimisasutus teha taotletud taassertifitseerimisauditit, võib sertifitseerimisasutus otsustada pikendada kehtiva sertifikaadi kehtivust kuni kuue kuu võrra. Selline pikendamine on võimalik ainult ühel korral.  
            
            
               Sertifitseerimisasutus esitab sellise pikendamise põhjenduse komisjonile ja asjaomane teave tehakse kättesaadavaks määruse (EÜ) nr 561/2006 artikli 8a lõikes 1 osutatud ühtsel ametlikul veebisaidil. 
            
            
            
               4.Ohutu ja turvalise parkimisala sertifikaadi kehtivusaja jooksul teeb asjaomane sertifitseerimisasutus vähemalt ühe etteteatamata auditi I lisas sätestatud standardite järgimise kohta. 
            
            
            
               5.Sertifitseerimisasutus teavitab ohutu ja turvalise parkimisala käitajat taassertifitseerimisauditite ja etteteatamata auditite tulemustest põhjendamatu viivituseta. 
            
            
            
               6.Kui sertifitseerimisasutus teeb pärast taassertifitseerimisauditit või etteteatamata auditit kindlaks, et ohutu ja turvaline parkimisala ei vasta enam ühele või mitmele sertifikaadiga hõlmatud tingimusele, teavitab ta käitajat tuvastatud puuduste üksikasjadest ja teeb ettepaneku nende kõrvaldamiseks võetavate meetmete kohta. Sertifitseerimisasutus võimaldab käitajal kõrvaldada need puudused audiitori määratud ajavahemiku jooksul, võttes arvesse täheldatud vea tõsidust. Käitaja teavitab sertifitseerimisasutust puuduste kõrvaldamiseks võetud meetmetest ja esitab enne tähtaja lõppu kõik vajalikud üksikasjad. 
            
            
            
               7.Sertifitseerimisasutus hindab käitaja võetud parandusmeetmeid nelja nädala jooksul. Kui ta teeb kindlaks, et ohutu ja turvaline parkimisala vastab kõigile I lisas sätestatud minimaalsetele teenindusnõuetele ja sertifikaadiga hõlmatud turvanõuetele, antakse taotletud taseme kohta välja uus auditisertifikaat. Etteteatamata auditi puhul kehtib sama auditisertifikaat kuni selle kehtivusaja lõpuni. 
            
            
         
         
            
               8.Kui auditeerimisasutus teeb kindlaks, et ohutu ja turvaline parkimisala vastab kõigile I lisas sätestatud minimaalsetele teenindusnõuetele ja muu kui kehtiva sertifikaadiga hõlmatud turvataseme turvanõuetele, antakse välja asjakohast turvalisuse taset kajastav uus auditisertifikaat. Etteteatamata auditi puhul antakse välja uus asjakohast turvalisuse taset kajastav auditisertifikaat, mille kehtivusaeg on sama kui auditisertifikaadil, mille see asendab. 
            
            
            
               9.Kui sertifitseerimisasutus teeb pärast taassertifitseerimisauditit või etteteatamata auditit ja võimalike järgnevate parandusmeetmete hindamist kindlaks, et ohutu ja turvaline parkimisala ei vasta minimaalsetele teenindusnõuetele või ühele või mitmele kehtiva sertifikaadiga hõlmatud turvanõudele, tunnistab sertifitseerimisasutus sertifikaadi kehtetuks. Sertifitseerimisasutus teavitab viivitamata käitajat, kes vastutab selle eest, et tema tegevuskohas kõrvaldatakse viited ohutuid ja turvalisi parkimisalasid käsitlevatele liidu standarditele. 
            
            
            
               10.Kui ohutu ja turvalise parkimisala käitaja ei ole auditi tulemustega nõus, on tal võimalus esitada kaebus auditi teinud sertifitseerimisasutusele kooskõlas standardiga ISO 17021. Pärast kaebuse läbivaatamist võib sertifitseerimisasutus otsustada auditeerimistõendit mitte tühistada või välja anda uus auditisertifikaat mõnel teisel turvalisuse tasemel. 
            
            
            
               C.Sertifitseerimisasutuste auditi järgselt täidetavad nõuded ja teabe esitamine
            
            
            
               1.Pärast edukat sertifitseerimis- või taassertifitseerimisauditit väljastab sertifitseerimisasutus parkimisala käitajale viivitamata auditisertifikaadi ning saadab viivitamata selle koopia sertifitseeritud ohutu ja turvalise parkimisala käitajale ning komisjonile. Samuti teavitab ta komisjoni sellest, kui auditisertifikaadid on tühistatud või kui ohutu ja turvalise parkimisala turvalisuse tase on pärast auditit muutunud. Auditisertifikaadi kehtivusaeg on kolm aastat. 
            
            
            
               2.Kooskõlas määruse (EÜ) nr 561/2006 artikli 8a lõikega 1 tagab komisjon, et asjakohane teave ohutute ja turvaliste parkimisalade kohta, mis on sertifitseeritud vastavalt käesoleva määruse I lisas sätestatud standarditele, on kättesaadav ühtsel ametlikul veebisaidil ja ajakohastatud. 
            
            
            
               3.Sertifitseerimisasutused loovad ohutute ja turvaliste parkimisalade kasutajatele veebipõhise kaebuste esitamise mehhanismi. 
            
            
            
               4.Määruse (EÜ) nr 561/2006 artikli 8a lõike 4 kohaldamisel teevad sertifitseerimisasutused komisjoniga koostööd kogutud teabe ja tagasiside vahetamisel, et teha vajaduse korral ettepanekuid käesoleva määruse I lisas sätestatud standardite parandamiseks või täpsustamiseks.